**Opt luni de chin**

*Ionutz21*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Opt luni de chin și-o clipă de plăcere

Și-un vis nemărginit lăsat în drum

Trei luni am fost abandonat de stele

Și-o lună am dormit-o pân' acum.

Un vis flămând a devenit știința,

Cu care m-am hrănit în zori de zi...

Și i-am curmat iubirii suferința,

Lovind cu sapa pentru a trăi.

În visul meu tu nu apari vreodată

Și nici sărutul nostru n-are chip

Atingerea a devenit de piatră

Și-mi vine ca să râd, dar și să țip.

Eu pot vâsli prin visul tău cel rece,

Să pun atele gândurilor moi.

Un dor flămând prin ochii noștri trece

Și nu vom ști ce s-a-ntâmplat cu noi.

Opt luni de chin și-o viață fără nume,

Trei luni abandonate de cuvânt.

O lună-n care am uitat de lume,

Când m-am ascuns cu tine sub pământ!

Georgian Ionut Zamfira 27.06.2021